[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 09.08.2006

COM(2006) 448 τελικό

2006/0151 (CNS)

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την κατάργηση του κανονισμού (ΕΚ) αριθ. 2040/2000 σχετικά με τη δημοσιονομική πειθαρχία

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η Διοργανική Συμφωνία για δημοσιονομική πειθαρχία και χρηστή δημοσιονομική διαχείριση[1], που θεσπίστηκε στις 17 Μαΐου 2006, καθορίζει το πολυετές δημοσιονομικό πλαίσιο της Ευρωπαϊκής Ένωσης για την περίοδο 2007-2013. Οι διατάξεις που περιλαμβάνονται στον κανονισμό αριθ. 2040/2000 του Συμβουλίου σχετικά με τη δημοσιονομική πειθαρχία καθίστανται περιττές και μερικές φορές αντιφατικές προς τις διατάξεις της διοργανικής συμφωνίας.

Διατάξεις σχετικές με τη γεωργία

Η πείρα από το δημοσιονομικό πλαίσιο 2000-2006 κατέδειξε ότι δεν υπάρχει πλέον ανάγκη να διατηρηθεί η γεωργική κατευθυντήρια γραμμή που προβλέπεται στον κανονισμό αριθ. 2040/2000 του Συμβουλίου σχετικά με τη δημοσιονομική πειθαρχία, δεδομένου ότι οι γεωργικές δαπάνες περιορίζονται ήδη από τα ανώτατα όρια δαπανών που συμφωνήθηκαν μέχρι το 2013. Οι λοιπές δαπάνες σχετικά με τη δημοσιονομική πειθαρχία στη γεωργία έχουν καλυφθεί και ενισχυθεί από τον κανονισμό αριθ. 1290/2005 του Συμβουλίου για τη χρηματοδότηση της κοινής γεωργικής πολιτικής[2] (άρθρα 18-20).

Διατάξεις σχετικές με τα αποθεματικά

Το αποθεματικό για τις εγγυήσεις των δανείων έχει αντικατασταθεί, για την περίοδο 2007-2013, από γραμμή του προϋπολογισμού στον τομέα 4 «Η ΕΕ ως παγκόσμιος εταίρος». Η Επιτροπή πρότεινε επίσης ένα νέο μηχανισμό θεμελιωμένο επί νέας νομικής βάσεως[3] για την τροφοδότηση του Ταμείου Εγγύησης για τις εξωτερικές δράσεις. Ο νέος μηχανισμός βασίζεται σε ex-post τροφοδότηση βάσει των ανεξόφλητων ποσών δανειοδοτικών και εγγυοδοτικών πράξεων. Αυτό καθιστά δυνατή την κανονική τροφοδότηση από συνήθη θέση του προϋπολογισμού χαρακτηριζόμενη ως υποχρεωτική δαπάνη, και συνεπώς δεν απαιτείται πλέον ειδικό αποθεματικό.

Το αποθεματικό για έκτακτη βοήθεια προς τρίτες χώρες αναφέρεται τώρα στον δημοσιονομικό κανονισμό που εφαρμόζεται στο γενικό προϋπολογισμό των Ευρωπαϊκών Κοινοτήτων[4], και το ύψος και οι προϋποθέσεις χρησιμοποίησής του καθορίζονται στη νέα διοργανική συμφωνία για δημοσιονομική πειθαρχία και χρηστή δημοσιονομική διαχείριση.

Τέλος, δεδομένου του νέου μηχανισμού για την τροφοδότηση του Ταμείου Εγγύησης και τους κανόνες για τη χρησιμοποίηση του αποθεματικού έκτακτης βοήθειας που ορίζονται στην προαναφερόμενη διοργανική συμφωνία, η σχετική δαπάνη θα χρηματοδοτηθεί από ίδιους πόρους όπως κάθε άλλη δαπάνη που εγγράφεται στον προϋπολογισμό, χωρίς πλέον την ανάγκη ειδικών διατάξεων.

Υπό αυτές τις συνθήκες συνεπώς, η Επιτροπή θεωρεί ότι ο κανονισμός αριθ. 2040/2000 του Συμβουλίου σχετικά με τη δημοσιονομική πειθαρχία θα πρέπει να καταργηθεί.

2006/0151 (CNS)

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την κατάργηση του κανονισμού (ΕΚ) αριθ. 2040/2000 σχετικά με τη δημοσιονομική πειθαρχία

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

Τη συνθήκη περί ιδρύσεως της Ευρωπαϊκής Κοινότητος, και ιδίως τα άρθρα 37, 279 και 308,

Την πρόταση της Επιτροπής[5],

Τη γνώμη του Ευρωπαϊκού Κοινοβουλίου[6],

Τη γνώμη του Ελεγκτικού Συνεδρίου[7],

Εκτιμώντας τα ακόλουθα:

1. Ο κανονισμός (ΕΚ) αριθ. 2040/2000 του Συμβουλίου της 26ης Σεπτεμβρίου 2000 σχετικά με τη δημοσιονομική πειθαρχία[8] καθορίζει κανόνες που αποβλέπουν στην εξασφάλιση της ορθής διαχείρισης των κοινοτικών δαπανών, τόσο ως προς το ΕΓΤΠΕ-Ταμείο Εγγυήσεων όσο και ως προς τα αποθεματικά για τις εξωτερικές δράσεις, σύμφωνα με τις αρχές της χρηστής δημοσιονομικής διαχείρισης, που συμφωνήθηκαν με τη διοργανική συμφωνία της 6ης Μαΐου 1999 μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και τη βελτίωση της διαδικασίας του προϋπολογισμού[9].

2. Όσον αφορά το πρώτο μέρος του κανονισμού (ΕΚ) αριθ. 2040/2000, σχετικά με τις γεωργικές δαπάνες, τα ανώτατα όρια, τα οποία καθορίζονται στο πολυετές δημοσιονομικό πλαίσιο 2007-2013 που περιλαμβάνεται στο Παράρτημα Ι της νέας διοργανικής συμφωνίας για δημοσιονομική πειθαρχία και χρηστή δημοσιονομική διαχείριση της 17ης Μαΐου 2006[10], αποκλείουν την ανάγκη να διατηρηθεί η γεωργική κατευθυντήρια γραμμή που προβλέπεται στον κανονισμό.

3. Οι λοιπές διατάξεις σχετικά με τη δημοσιονομική πειθαρχία στη γεωργία στο πρώτο μέρος του κανονισμού (ΕΚ) αριθ. 2040/2000 έχουν καλυφθεί από τα άρθρα 18 έως 20 του κανονισμού (ΕΚ) αριθ. 1290/2005 του Συμβουλίου της 21ης Ιουνίου 2005 για τη χρηματοδότηση της κοινής γεωργικής πολιτικής[11].

4. Όσον αφορά το δεύτερο μέρος του κανονισμού (ΕΚ) αριθ. 2040/2000, σχετικά με τις εξωτερικές δράσεις, δεν υπάρχει πλέον ανάγκη για ειδικές διατάξεις και μέτρα που να παρεκκλίνουν από το πλαίσιο του συστήματος των ιδίων πόρων, για την τροφοδότηση του Ταμείου Εγγύησης και το αποθεματικό έκτακτης βοήθειας. Το αποθεματικό για τις εγγυήσεις των δανείων έχει αντικατασταθεί, για την περίοδο 2007-2013, από γραμμή του προϋπολογισμού στον τομέα 4 «Η ΕΕ ως παγκόσμιος εταίρος». Οι βασικές αρχές σχετικά με το αποθεματικό έκτακτης βοήθειας ορίζονται στον κανονισμό (ΕΚ, Ευρατόμ) αριθ. 1605/2002 του Συμβουλίου της 25ης Ιουνίου 2002 για τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων[12], ενώ το ύψος και οι προϋποθέσεις χρησιμοποίησης καθορίζονται στη νέα διοργανική συμφωνία της 17ης Μαΐου 2006 για τη δημοσιονομική πειθαρχία και χρηστή δημοσιονομική διαχείριση[13]. Δεδομένου ότι δεν θίγονται άμεσα τα συμφέροντα των τρίτων μερών, δεν υπάρχει ανάγκη να ενσωματωθούν αυτά τα τελευταία στοιχεία σε κανονισμό.

5. Κατά συνέπεια, όλες οι διατάξεις που ορίζονται στον κανονισμό (ΕΚ) αριθ. 2040/2000 του Συμβουλίου έχουν καταστεί άνευ αντικειμένου.

6. Ως εκ τούτου, ο κανονισμός αριθ. (ΕΚ) 2040/2000 πρέπει να καταργηθεί.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 2040/2000 του Συμβουλίου καταργείται από 1ης Ιανουαρίου 2007.

Άρθρο 2

Ο παρών κανονισμός αρχίζει να ισχύει από την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

[1] ΕΕ C 139 της 14.06.2006, σ. 1.

[2] ΕΕ L 209 της 11.8.2005, σ. 1.

[3] COM(2005) 130 τελικό της 5.4.2005.

[4] ΕΕ L 248 της 16.9.2002, σ. 1.

[5] ΕΕ C […] της […], σ. […]

[6] ΕΕ C […] της […], σ. […]

[7] ΕΕ C […] της […], σ. […]

[8] ΕΕ L 244 της 29.9.2000, σ. 27

[9] ΕΕ C 172 της 18.06.1999, σ.1

[10] ΕΕ C 139 της 14.06.2006, σ. 1

[11] ΕΕ L 209 της 11.8.2005, σ. 1. Κανονισμός που τροποποιήθηκε από τον κανονισμό (ΕΚ) αριθ. 320/2006 (ΕΕ L 58 της 28.2.2006, σ. 42).

[12] ΕΕ L 248 της 18.9.2002, σ. 1. Κανονισμός που τροποποιήθηκε τελευταία από […]

[13] ΕΕ C 139 της 14.06.2006, σ. 1